**KISKŐRÖS VÁROS KÉPVISELŐ-TESTÜLETE**

4-6/2024. sz. Képv. test. ülés

**J E G Y Z Ő K Ö N Y V**

**Készült:** Kiskőrös Város Képviselő-testülete 2024. május 29-én (szerda) 14:00 órai kezdettel megtartott üléséről

**Az ülés helye:** Kiskőrösi Polgármesteri Hivatal Díszterme

(6200 Kiskőrös, Petőfi Sándor tér 1.)

**Jelen vannak:** Domonyi László polgármester, Ba Edit, Filus Tibor, Gmoser István, Horváth János, Kudron Tamás, Nikléczi Gábor, Pethő Attila, Pohankovics András, Szedmák Tamás, Ungvári Ferenc képviselők (11 fő)

dr. Turán Csaba jegyző

Lucza Alexandra jegyzőkönyvvezető

**Távolt maradt:** Szlovák Pálképviselő (1 fő)

**Meghívottként részt vett:** Lipóthné Komjáti Andrea a Magyar Vöröskereszt Bács-Kiskun Vármegyei Szervezetének igazgatója, Sutus Etelka a Magyar Vöröskereszt Kiskőrös Városi Szervezetének területi vezetője, Balogh István a Kiskőrös Városi Polgárőr Egyesület vezetője, Arató Lóránd a Kiskőrös Városért Alapítvány titkára, dr. Tüske László háziorvos

dr. Kállayné Major Marina az Egészségügyi, Gyermekjóléti Szociális Intézmény igazgatója, Csatlós Erzsébet a Kiskőrösi Óvodák igazgatója, dr. Filus Erika a Petőfi Szülőház és Emlékmúzeum igazgatója, Schäffer Tamás a Kőröskom Nonprofit Kft. ügyvezetője, Kovács Enikő a Kunság-Média Nonprofit Kft. ügyvezetője

Aszódiné Nedró Éva, dr. Nagy Gabriella, Molnár Éva, Kutyifa Sándorné Sinkovicz Csilla a Polgármesteri Hivatal munkatársai

**Domonyi László** polgármester köszöntötte a képviselő-testületi ülésen megjelenteket, megállapította a határozat-képességet és megnyitotta az ülést.

Tájékoztatta a Képviselő-testületet az 5 millió forint értéket meghaladó kötelezettségvállalásokról, valamint jelezte, hogy írásban kiosztásra került a lejárt határidejű képviselő-testületi határozatok végrehajtásáról szóló tájékoztató, illetve az 1 évet meg nem haladó használatba adásról és hasznosítási jog átengedéséről szóló tájékoztató.

5 MILLIÓ FORINTOT MEGHALADÓ ÉRTÉKŰ KÖTELEZETTSÉGVÁLLALÁS

* Az Önkormányzat a *Kiskőrösi Hírek szakmai feltételeinek biztosítása és megszervezése, lebonyolítása* tárgyában bruttó 9.878.400,- Ft értékben kötött megbízási szerződést a Kunság-Média Nonprofit Kft.-vel.
* Az Önkormányzat a *Kiskőrösi Hírek újság nyomdai feladatinak ellátása*  tárgyában bruttó 9.639.000,- Ft értékben kötött vállalkozási szerződést a Druk-Ker Kft.-vel.
* Az Önkormányzat az *Egészségügyi felnőtt fogászat fogászati kezelőegységének beszerzése* tárgyában bruttó 8.118.155,- Ft értékben kötött adásvételi szerződést a ZebiDent Kft.-vel.
* Az Önkormányzat *Kiskőrös város településrendezési eszközeinek módosításához szükséges tervdokumentáció elkészítése* tárgyában bruttó 8.636.000,- Ft értékben kötött tervezési szerződést a Város-Teampannon Kft.-vel.

A továbbiakban Domonyi László polgármester felkérte dr. Turán Csaba jegyzőt a 2024. június 9-i választásokkal kapcsolatos tájékoztató megtartására.

dr. Turán Csaba jegyző tájékoztatásul elmondta, hogy 2024. június 9-én az európai parlamenti képviselőket, a vármegyei és a helyi önkormányzati képviselőket, a polgármestereket és a nemzetiségi önkormányzati képviselőket választjuk meg. Összegezte a választási eljárással kapcsolatos, valamint a szavazás zavartalan lebonyolításához szükséges információkat.

Ezt követően a polgármester ismertette a napirendi javaslatot, melynek keretében kezdeményezte, hogy 3. napirendi pontként kerüljön felvételre a korábban már felvett „A PETŐFI SZÜLŐHÁZ ÉS EMLÉKMÚZEUM IGAZGATÓI MUNKAKÖRÉNEK ELLÁTÁSA” tárgyú előterjesztés, valamint 16. napirendi pontként sürgősséggel kerüljön felvételre a „SZÉKHELYHASZNÁLAT LÉTESÍTÉSE A KISKŐRÖS, PETŐFI SÁNDOR TÉR 1. SZÁM ALATTI INGATLANBAN” tárgyú előterjesztés.

A Képviselő-testület 11„igen” szavazattal az alábbi napirendet fogadta el:

**N A P I R E N D:**

1. Tájékoztató a háziorvosi, házi gyermekorvosi és fogorvosi szakmai tevékenység ellátásáról

**A tájékoztatót tartja:** Érintett háziorvosok

1. Tájékoztató a magyar vöröskereszt bács-kiskun vármegyei szervezetének tevékenységéről

**A tájékoztatót tartja:** Területi szervezet vezetője

1. A PETŐFI SZŰLŐHÁZ ÉS EMLÉKMÚZEUM IGAZGATÓI MUNKAKÖRÉNEK ELLÁTÁSA

**Előterjesztő:** Polgármester

**Előadó:** Személyzeti és humánerőforrás referens

1. Beszámoló a „Kiskőrös Városért” Alapítvány Kuratóriuma és Felügyelőbizottsága 2023. évi tevékenységéről

**Előterjesztő:** Polgármester

**Előadó:** Intézményüzemeltetési és gondnoksági menedzser

1. Beszámoló a Kiskőrös Városi Polgárőr Egyesület 2023. évi tevékenységéről

**Előterjesztő:** Polgármester

**Előadó:** Intézményüzemeltetési és gondnoksági menedzser

1. Beszámoló Kiskőrös Város 2023. évi költségvetésének teljesítéséről

**Előterjesztő:** Polgármester

**Előadó:** Pénzügyi osztályvezető

1. Beszámoló a Kőröskom Nonprofit Kft. 2023. évi tevékenységéről, alapítói hatáskörök gyakorlása a Kft-nél

**Előterjesztő:** Polgármester

**Előadó:** Pénzügyi osztályvezető

1. Beszámoló a Kőrösszolg Nonprofit Kft. 2023. évi tevékenységéről, alapítói hatáskörök gyakorlása a Kft-nél

**Előterjesztő:** Polgármester

**Előadó:** Pénzügyi osztályvezető

1. Beszámoló a KUNSÁG-MÉDIA NONPROFIT KFT. 2023. évi tevékenységéről, alapítói hatáskörök gyakorlása a Kft-nél

**Előterjesztő:** Polgármester

**Előadó:** Pénzügyi osztályvezető

1. Összefoglaló jelentés az Önkormányzat 2023. évi belső ellenőrzéséről

**Előterjesztő:** Polgármester

**Előadó:** Jegyző

1. Átfogó értékelés az önkormányzat 2023. évi gyermekjóléti és gyermekvédelmi feladatainak ellátásáról

**Előterjesztő:** Polgármester

**Előadó:** Közigazgatási osztályvezető

1. A 2024. évi ebösszeírás tárgyú 17/2024. számú Képviselő-testületi határozat módosítása

**Előterjesztő:** Polgármester

**Előadó:** Gazdaság-igazgatási referens

1. A 2024/2025-AS ÓVODAI NEVELÉSI ÉVBEN INDÍTHATÓ ÓVODAI CSOPORTOK SZÁMÁNAK MEGHATÁROZÁSA

**Előterjesztő:** Polgármester

**Előadó:** Intézményüzemeltetési és gondnoksági menedzser

1. A KISKŐRÖSI ÓVODÁK MAXIMÁLIS CSOPORTLÉTSZÁM ÁTLÉPÉSÉNEK ENGEDÉLYEZÉSE

**Előterjesztő:** Polgármester

**Előadó:** Intézményüzemeltetési és gondnoksági menedzser

1. A KISKŐRÖS 0511/1 HRSZ-Ú INGATLAN TULAJDONJOG ÁTRUHÁZÁSA ADÁSVÉTEL ÚTJÁN SZITA MÁRK ÉS SZITA MARTIN RÉSZÉRE

**Előterjesztő:** Polgármester

**Előadó:** Vagyongazdálkodási referens II.

1. SZÉKHELYHASZNÁLAT LÉTESÍTÉSE A KISKŐRÖS, PETŐFI SÁNDOR TÉR 1. SZÁM ALATTI INGATLANBAN

**Előterjesztő:** Polgármester

**Előadó:** Vagyongazdálkodási referens I.

1. INTERPELLÁCIÓK, KÉRDÉSEK, TÁJÉKOZTATÓK, BEJELENTÉSEK
2. **napirend**

Tájékoztató a háziorvosi, házi gyermekorvosi és fogorvosi szakmai tevékenység ellátásáról

*(Írásos tájékoztató a jegyzőkönyvhöz mellékelve.)*

**A tájékoztatót tartja:** Érintett háziorvosok

**Domonyi László polgármester** köszöntötte az ülésen **Dr. Tüske Lászlót**, majd a tájékoztató szóbeli ismertetésére felkérte **Aszódiné Nedró Éva közigazgatási osztályvezetőt.**

**Aszódiné Nedró Éva közigazgatási osztályvezető** elmondta, hogy az Önkormányzat az egészségügyi alapellátási feladatait a háziorvosokkal, fogorvosokkal kötött feladat-ellátási szerződés keretében biztosítja. 6 felnőtt háziorvosi, 3 házi gyermekorvosi, 3 felnőtt fogorvosi és 2 gyermek fogorvosi körzetben történik a feladatellátásárosunkban 6 felnőtt háziorvosi, 3 házi gyermekorvosi, 3 felnőtt fogorvosi és 2 gyermek fogorvosi körzetben történik a feladatellátás. Jelenleg egy, a 3. számú fogorvosi körzet betöltetlen, helyettesítéssel dr. Mina Anikó és dr. Mezei Tímea fogorvosok biztosítják a fogorvosi alapellátást. A város háziorvosai és fogorvosai elkészítették az elmúlt év szakmai tevékenységéről szóló tájékoztatókat, ismertette a fontosabb esetszámokat. Nagy tisztelettel megköszönte az alapellátásban dolgozó valamennyi orvosnak a szakmai felkészültségét, tudásuk naprakészségét és azt a hivatástudatot amivel ellátják a hozzájuk forduló betegeket.

**Domonyi László polgármester** megköszönte a tájékoztatót és átadta a szót **Dr. Tüske László háziorvosnak.**

**Dr. Tüske László** szóbeli kiegészítésként elmondta, hogy véleménye szerint nincs probléma a kiskőrösi háziorvosi ellátásban, minden zökkenőmentesen zajlik, az elmúlt évben nem történt kiemelkedő eset, amelyről indokolt lenne beszámolni. Röviden beszélt az ügyeleti ellátás változásairól, mely szerinte jól működik, nincs túlterheltség.

1. **napirend**

TÁJÉKOZTATÓ A MAGYAR VÖRÖSKERESZT BÁCS-KISKUN MEGYEI SZERVEZETÉNEK TEVÉKENYSÉGÉRŐL

**A tájékoztatót tartja:** területi szervezet vezetője

**Domonyi László polgármester** köszöntötte az ülésen **Lipóthné Komjáti Andreát, a Magyar Vöröskereszt Bács-Kiskun Megyei Szervezetének igazgatóját**, valamint **Sutus Etelka területi vezetőt**, majd felkérte **Lipóthné Komjáti Andreát** a tájékoztató szóbeli ismertetésére.

**Lipóthné Komjáti Andrea megyei igazgató** köszönetét fejezte ki az Önkormányzatnak, amiért lehetőséget biztosít a beszámoló megtartására, azon kevés települések közé tartozik, ahol kíváncsiak, időről időre, hogy milyen tevékenységet végez a szervezet. Kiskőrös tekintetében megosztott néhány gondolatot a munkájukkal kapcsolatosan. Elmondta, hogy ehhez a területhez 13 település tartozik, melyeken Sutus Etelka szervez véradást több mint 30 éve. 2023. évben 11 településen 42 véradó esemény került megtartásra, megállapítható, hogy emelkedett a véradók száma. Megtartásra kerültek a véradó ünnepségek Csengődön, Tabdin, Tázláron, Kiskőrösön dupla napos véradásokat szerveznek. Elmondta, hogy Kiskőrös területén a tavalyi évben kevesebben vettek részt a járművezetéssel kapcsolatos elsősegélynyújtási vizsgán. Kiskőrösön Petőfi Sándor Művelődési Központban került megrendezésre az Országos Elsősegélynyújtó Verseny Bács-Kiskun Vármegyei fordulója. Fő feladataik közé tartozik a társadalmi elsősegélynyújtás népszerűsítése, mely a kiskőrösi Kakasfőző fesztiválon is megvalósult. Törvényben meghatározott alapvető feladat a szociális segítségnyújtás, ezenkívül az élelmiszermentés és az ukrán menekültmentés is jelen van a településen. A Bács-Kiskun Vármegyei Szervezet az idei évben megkapta azt a lehetőséget, hogy megszervezheti az 52. elsősegélynyújtó versenyt Kecskeméten, melyre Kiskőrösön 4-5 napos táborban késztik fel a résztvevőket.

**Domonyi László polgármester** megköszönte a tájékoztatót és a lelkiismeretes munkájukat, kiemelten mondott köszönetet Sutus Etelkának a városban végzett munkájáért.

1. **napirend**

A PETŐFI SZŰLŐHÁZ ÉS EMLÉKMÚZEUM IGAZGATÓI MUNKAKÖRÉNEK ELLÁTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Személyzeti és humánerőforrás referens

**Domonyi László polgármester** köszöntötte az ülésen dr. Filus Erikát a Petőfi Szülőház és Emlékmúzeum igazgatóját, az előterjesztés szóbeli ismertetésére felkérte **dr. Turán Csaba jegyzőt.**

**Dr. Turán Csaba jegyző** elmondta, hogy Kiskőrös Város Képviselő-testülete a márciusi ülésén határozott arról, hogy pályázatot ír ki a Petőfi Szülőház és Emlékmúzeum igazgatói munkakörének betöltésére, melyre július 6. napjától van lehetőség. A pályázat kiírásra került, melynek értelmében 3 tagú szakértői bizottság került létrehozásra, akik a pályázókat meghallgatták. A bizottság tagja egy kulturális szakértő, aki a kulturális nyilvántartásban bejegyzett szakértő, Schill Tamás Péter néprajzos muzeológus, múzeumvezető, Filus Tibor a Kulturális, Turisztikai és Sport Bizottság elnöke és Dr. Turán Csaba Kiskőrös Város Jegyzője. A meghirdetett pályázatra egy darab pályázat érkezett, Dr. Filus Erika pályázata, aki jelenleg is a Petőfi Szülőház és Emlékmúzeum intézményvezetője. A bizottság támogató döntést hozott, ennek megfelelően a Képviselő-testület a Petőfi Szülőház és Emlékmúzeum igazgatói munkakörének ellátására Dr. Filus Erikát bízza meg a pályázati felhívás szerinti 2024. július 6. napjától 2029. július 05. napig terjedő határozott időre.

**Nikléczi Gábor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Filus Tibor képviselő** kiegészítésként elmondta, hogy átfogó és minden részletre kiterjedő pályázat került benyújtásra igazgató asszony által. Az elmúlt évben a Petőfi 200 emlékév kapcsán jelentősen megemelkedett a Petőfi Szülőház és Emlékmúzeum látogatottsága, észrevételként jelezte, hogy a nagyszámú látogatottságot megfelelően kellene promotálni különböző internetes oldalakon.

**Szedmák Tamás képviselő** megköszönte Filus Erikának a Petőfi 200 Emlékévben végzett munkáját, reméli, hogy újabb kezdeményezéséket fognak megvalósítani együtt.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**47/2024. sz. Képv. test. hat.**

A Petőfi Szülőház és Emlékmúzeum igazgatói munkakörének ellátása

**HATÁROZAT**

A Képviselő-testület:

1. A Petőfi Szülőház és Emlékmúzeum (6200 Kiskőrös, Petőfi Sándor tér 5., továbbiakban: Intézmény) igazgatói munkakör betöltésére kiírt pályázati eljárást eredményesnek nyilvánítja.
2. Tekintettel a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 94. § (1) bekezdésére, a kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X. 30.) EMMI rendelet 3-4.§-ára, továbbá a benyújtott pályázat döntés előkészítésére létrehozott szakértői bizottság véleményére, illetve a kulturális szakértő szakvéleményére, a Magyarország helyi önkormányzatairól szóló 2011. évi CLXXXIX. törvény 41.§ (7) bekezdésében biztosított jogkörében eljárva, Dr. Filus Erikát (szül.: Kiskunhalas, 1982. 08. 29., anyja neve: Pataki Julianna, 6211 Kaskantyú, Szőlő u. 30. szám alatti lakos, továbbiakban: Munkavállaló) 2024. július 6. napjától 2029. július 05. napig terjedő határozott időre megbízza az Intézmény igazgatói munkakörének ellátásával.
3. Dr. Filus Erika havi munkabérét 608 350 Ft összegben, azaz hatszáznyolcezer – háromszázötven forint összegben állapítja meg 2024. július 6. napjától.
4. Felkéri a Polgármestert, hogy a szükséges munkáltatói intézkedéseket tegye meg.

**Határidő**: értelemszerűen

**Felelős**: Polgármester

1. **napirend**

Beszámoló a „Kiskőrös Városért” Alapítvány Kuratóriuma és Felügyelőbizottsága 2022. évi tevékenységéről

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Intézményüzemeltetési és gondnoksági menedzser

**Domonyi László polgármester** jelezte, hogy a határozat-tervezet melléklete tekintetében javítás kerül eszközlésre, a szakmai beszámoló mellett a független könyvvizsgálói jelentés és a kettős könyvvitelt vezető egyéb szervezet egyszerűsített beszámolója és közhasznúsági melléklete nem az előterjesztés, hanem a határozat-tervezet mellékletét képezik, az előterjesztés szóbeli ismertetésére felkérte **dr. Nagy Gabriella aljegyzőt.**

**Dr. Nagy Gabriella** elmondta, hogy a „Kiskőrös Városért” Alapítványt 1991. óta tevékenykedik a városban a városért, az itt élő tehetséges fiatalokat segítve, a város kultúráját, hagyományápolását, értékeinek őrzését támogatva. Aktívan részt vesz a város életében, programokat szervez, igyekszik szépíteni a várost. Az Alapítvány alapító okirata alapján a kuratórium az Alapítvány működéséről és gazdálkodásáról évente az alapítónak köteles beszámolni. A beszámolót és a pénzügyi jelentést a Felügyelő bizottság is elfogadásra javasolja, ennek megfelelően az Alapítvány elnöke Csányi József Lászlóné elkészítette az írásos beszámolót, melyben bemutatásra kerülnek az Alapítvány által szervezett és közreműködésükben lezajlott programok és az ezekhez kapcsolódó számviteli adatok. Az elmúlt év decemberében a kuratórium szinte teljes tagsága megújult, Csányi József Lászlóné a kuratórium elnöke, Arató János Lóránd a titkára, tagjai Oláhné Baksa Katalin, Turán Istvánné és Harangozóné Balogh Zsóka.

**Nikléczi Gábor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták..

**Domonyi László polgármester** köszöntötte az ülésen Arató Lóránd kuratóriumi titkárt, aki nem kívánt szóbeli kiegészítést tenni, a továbbiakban megköszönte az Alapítvány korábbi tagjainak az egész éves munkáját.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**48/2024. sz. Képv. test. hat.**

Beszámoló a „Kiskőrös Városért” Alapítvány kuratóriuma és felügyelő Bizottsága 2023. évi tevékenységéről

**HATÁROZAT**

A Képviselő-testület a „Kiskőrös Városért” Alapítvány Kuratóriuma és Felügyelőbizottsága 2023. évi tevékenységéről szóló beszámolóját a határozat mellékletében foglaltak szerint elfogadja.

**Felelős:** polgármester

**Határidő:** azonnal

*Melléklet a jegyzőkönyvhöz csatolva.*

1. **napirend**

Beszámoló a Kiskőrös Városi Polgárőr Egyesület 2022. évi tevékenységéről

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Intézményüzemeltetési és gondnoksági menedzser

**Domonyi László polgármester** az előterjesztés szóbeli ismertetésére felkérte **dr. Nagy Gabriella aljegyzőt.**

**Dr. Nagy Gabriella** elmondta, hogy Kiskőrös Városi Polgárőr Egyesület és Kiskőrös Város Önkormányzata 2017-ben együttműködési megállapodást kötöttek az önkormányzat és az egyesület tevékenységének összehangolására, a település közbiztonságának javítása és a bűnüldözés elősegítése érdekében. Az együttműködési megállapodásban foglaltak szerint az egyesület minden évben beszámol tevékenységéről Kiskőrös Város Önkormányzata Képviselő-testületének. A Kiskőrös Városi Polgárőr Egyesület elnöke, Balogh István elkészítette a beszámolót.

**Nikléczi Gábor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták..

**Domonyi László polgármester** köszöntötte az ülésen Balogh István elnököt, aki nem kívánt szóbeli kiegészítést tenni.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**49/2024. sz. Képv. test. hat.**

Beszámoló a Kiskőrös Városi Polgárőr Egyesület 2023. évi tevékenységéről

**HATÁROZAT**

A Képviselő-testület a Kiskőrös Városi Polgárőr Egyesület 2023. évi szakmai tevékenységéről szóló beszámolóját elfogadja.

**Felelős:** polgármester

**Határidő:** azonnal

*Melléklet a 49/2024. sz. képviselő-testületi határozathoz*

**Tisztelt Képviselő Testület!**

Egyesületünk 2023. évi tevékenysége alapvetően megfelelt a polgárőr torvény, a vármegyei szövetség, és saját alapszabályunk elvárásainak. Polgárőreink a közrend és a közbiztonság védelmében önként, ellenszolgáltatás nélkül vettek részt, tevékenységükkel közfeladatot ellátva. Megbízható stratégiai partnere vagyunk a rendőrségnek, valamint a közbiztonság fenntartásában érdekelt más szerveknek.

Fő célunk a bűncselekmények, a társadalomban megjelenő jogsértő magatartások megelőzése, a társadalmi összefogás erősítése volt, amely a bizalomra, az egyéni felelősségvállalásra, az önkéntességre és a politikamentességre épült.

Ezen cselekmények számának tényleges visszaszorítására, azok adott helyzetekben, a meglévő normák szerinti lereagálására, a rendvédelmi szervek a hivatottak.

Azért fontos ezt hangsúlyozni, mert érezhető a fokozatos összemosódás, ebben a kérdésben.

A polgárőr tevékenység, egyfajta formája a társadalmi felelősségvállalásnak, nem hivatásszerű!

Teljesen tisztában vagyunk a képességeinkkel, a felkészültségünkkel, valamint azzal is, hogy civilek vagyunk és azok is kívánunk maradni! Olyan civilek, akik ezen módon (is) hozzájárulni szeretnének, a tágabb értelemben vett „saját” közvetlen környezetük boldogulásához!

Az elmúlt évben, a legfőbb meghatározott feladat, a „Gondoskodó Polgárőr Éve” elnevezésű feladat, valamint a közterületi szolgálatellátások számának és minőségének fokozása volt. A külterületek méreteinek viszonylatában, az már az egyesületekre volt bízva, hogy melyiket helyezik előtérbe.

2023 év elején, még kiemelt feladat volt a határvédelem megerősítése.

A meghatározott feladatok mentén, a következőkről számolhatok be

Mint említettem, a 2023-as évet, az Országos vezetés a „Gondoskodó Polgárőr Éve” címmel illette. Ezen kívül, még 2021-ben, feladatként kaptuk és kezeltük, a „Tiszta Magyarországért” kormányprogramot is, melynek jelentőségét mutatja, hogy az idei, tehát a 2024-es évet, újfennt ennek a programnak szenteli a Polgárőrség, országos szinten. Ezt a feladatot, tulajdonképpen azóta is folyamatosan végezzük. Ennek megfelelően, köz- és külterületi feladataink jelentős részét, ezen témaköröknek a tükrében hajtottuk végre. Folytattuk a külterületi illegális lerakók, nagymértékben (hulladéktól) szennyezett területek feltérképezését, illetve ezen helyszínekről informáltuk is a megfelelő fórumokat.

Rendőrséggel, illetve más rendvédelmi szervekkel való közös szolgálatteljesítéseink sem maradtak el 2023-ban.

Az előző évhez hasonlóan változatlanul, egyesületi tagjaink köszönetét a Kiskőrösi Rendőrkaptányság teljes állománya felé, külön megköszönve kollégáiknak, a türelmüket!

A 202-es évben megkedzett, korábbi gyakorlattól eltérő, egyéni vagy intézményi kezdeményezésű közösségi rendezvényeken való feladatvállalásunk tekintetében, folytattuk a megkezdett gyakorlati alkalmazást, amely abban volt megtapasztalható, hogy átgondolva a rendelkezésre álló erőforrásokat, átszerveztük az idő és létszám beosztását. Ezen rendezvényeket, a korábbi évek gyakorlatától eltérően, nem teljes idejű posztos jelenléttel, hanem a főbb események idejében emelt létszámmal, a továbbiakban pedig járőrözéssel láttuk el, illetve tervezzük ellátni a továbbiakban is. Ilyen rendezvények az iskolai (szalagavató, ballagás, bál stb.), illetve családi (esküvő, temetés) események. Ezen feladattípusból, 2023-ban összesen 9 volt.

Ezeken kívül, változatlan minőségben igyekeztünk helytállni a felvonulások biztosításában.

2023-ban végzett munkánk, a számok tükrében

Az egyesület létszáma jelen pillanatban 37 fő. Azonban a feladatokat 12-14 fő szerepvállalásával látjuk el.

Egyesületünk 1db személygépkocsival, és 2db segédmotorral oldja meg feladatait, amiket rendszeresen egészítünk ki, a saját gépjárműveink használatával. Az egyesület saját gépjárműve 2023-ben 16.656Km-t, Segédmotorjaink együttesen 4.141 Km-t futottak.

Összesen teljesített szolgálati órák száma: **7.955** óra. Ebből Rendőrséggel közös: **568** óra, önálló feladatellátás: **7.387** óra.

A szolgálati órák tekintetében, az egy fő/évre eső órák száma az aktív feladatvállalókat figyelembe véve: 215 szolgálati órát jelent!

Az egyesület aktív tagjai átlagban, **5,3** munkahetet (!) töltöttek önkéntesen, ellenszolgáltatás nélkül, vállalt feladataik teljesítésével.

Miből is működünk

Működésünknek, néhány éve már két alappillére van! Ebből a leg jelentősebb az Önkormányzat által nyújtott 500.000 Ft-os éves támogatás, a másik pedig a Megyei Szövetség által, Központi Költségvetésből biztosított 350.000 Ft/év támogatási összeg. Jelentősnek mondható még az intézményi és egyéni rendezvények biztosításáért befolyó támogatások összege, amely átlagosan 90-100.000 Ft-ot tesznek ki már néhány éve. A tagdíjakból befolyó összeg, elenyészőnek mondható. Ennek mértéke 1.200 Ft/fő/év. Ezen, nem is tervezünk változtatni, hiszen úgy gondoljuk, hogy a szabadidőnk terhére végzett (anyagi ellenszolgáltatás nélküli) közösségi munkáért, nem lenne szerencsés, ha még „törleszteni” is kellene.

Ezen felül, egyesületünk NEA pályázaton nyert vissza nem térítendő támogatást.

Költségeink tekintetében, a legjelentősebb a járműpark fenntartása és tankolása, szervizelése. Ezt a feladatot, egyre nehezebben tudja az egyesület ellátni, a növekvő bekerülési és szolgáltatási költségek okán. Ezt követik a fejlesztésre, formaruhák biztosítására fordított költségek, a sort a működési költségek összessége zárja.

Összefoglalás

Megállapítható, hogy egyesületünk 2023-ban alapvetően teljesítették a Kormány, a Belügyminiszténum, az Országos Polgárőr Szövetség, a Rendőrség, az önkormányzat, valamint a város lakosságának elvárásait, a ránk háruló karitatív és szakmai feladatokat. Nélkülözhetetlen munkát végeztünk a veszélyhelyzet elhárításában és a határvédelemben, és bár nem tudtuk növelni az össz szolgálati órák számát, az egy főre jutó ellátás, mégis jelentősen növekedett!

Főbb célkitűzéseink 2024. évre vonatkozóan

 Felkészülés a jogsértések, különösen a vagyon elleni bűncselekmények visszaszorítására, amelyeknek száma várhatóan növekedni fog a nehéz gazdasági helyzet következményeként.

 2024 A Külterületek Tisztaságának Éve, a polgárőr szolgálatok megszervezése ennek jegyében történik.

 Tovább erősítjük stratégiai partnereinkkel a kapcsolatainkat, törekszünk a rendőr-polgárőr közös szolgálatok számának növelésére.

 Célunk továbbra is a polgárőrség közlekedésbiztonsági tudatosságának növelése.

**Végezetül** köszönetet mondok azért a sok segítségért, támogatásért, amelyet egyesületünk számára nyújtottak a velünk együttműködő szervezetek.

Nagyon köszönöm Önkormányzatunknak támogató segítségét, Polgármester úrnak a bíztató gondolatait, ugyanakkor kritikáit is.

A Kiskőrösi Rendőrkapitányság bizalmát, tanácsait támogatását és azt, hogy tényleg bármikor elérhetőek kollégáik, még akár szabad, vagy pihenőidejükben is!

Kiskőrös, 2023.05.10

Tisztelettel: Balogh István

KVPE elnök

1. **napirend**

Beszámoló Kiskőrös Város 2023. évi költségvetésének teljesítéséről

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Pénzügyi osztályvezető

**Domonyi László polgármester** az előterjesztés szóbeli ismertetésére felkérte **Molnár Éva pénzügyi osztályvezetőt.**

**Molnár Éva pénzügyi osztályvezető** elmondta, hogy az államháztartásról szóló törvény rendelkezése értelmében az éves költségvetés végrehajtásáról és a vagyoni helyzetről beszámolót, a beszámoló alapján zárszámadást kell készíteni. 2024. márciusában a beszámoló elkészült és abban a hónapban a magyar Államkincstár által elfogadásra került. Tartalmazza a eredeti előirányzatokat, az utolsó módosítás előirányzatait, illetve a teljesítési adatokat. A költségvetés szerkezetével megegyező módon készült el, ennek két része van, a finanszírozási és a költségvetési bevétel. A költségvetési bevétel a nagyobb terület, ez a tényleges működés, mely 4,1 milliárd Ft. Ennek nagyobb része, 3,8 milliárd Ft a működési területen realizálódott. Az államháztartásból érkezett támogatások a bevételek legnagyobb hányada, 1,6 milliárd Ft, mely annak köszönhető, hogy az Önkormányzat két kiegészítő támogatást kapott a szokásos normatíván felül.

A második nagy terület az adóbevételek csoportja, ami a teljes bevétel 36%-a, 1,46 milliárd Ft. Az adóbevételek a 2022-es évhez képest 588,5 millió forinttal nagyobb összegben teljesültek. A teljesített kiadások összege 23,8 milliárd Ft, melynek 16 %- a 4 milliárd Ft, ami a költségvetési területen teljesült, legnagyobb része a dologi kiadás, mely 42 %-a a teljesített költségvetési kiadásoknak. 4 nagyobb terület emelendő ki, a gyermekétkeztetés, melyre 275,9 millió Ft-ot, az Intézmények működésével kapcsolatos kiadások, melyre 227,9 millió Ft-ot, az épületek fenntartása, karbantartása, melyre 192 millió Ft-ot és közvilágítás, melyre 127,5 millió Ft-ot költött az Önkormányzat. Az Önkormányzat beruházási, felújítási kiadásai 600 millió Ft-ban teljesültek, itt három nagyobb terület kiemelendő, a leromlott városi területek rehabilitációjára 144,5 millió Ft teljesült, a Városi Sporttelep fejlesztésre 115 millió Ft-ot fordított az Önkormányzat, illetve 108 millió Ft teljesült az utak, járdák felújítására beruházásként.

**Nikléczi Gábor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a rendelet-tervezet elfogadását javasolták..

**Domonyi László polgármester** megismételte, hogy a város stabil működése biztosított. Elmondta, hogy a takarékossági intézkedések hatékonysága egyértelmű. A megemelkedett energiaárak idén még biztosan maradnak. A 2023-as év még mindig az óvatosság jegyében telik. Kiemelte, hogy a gyermekétkeztetéshez az önkormányzat mellé az állam is nagymértékű támogatást nyújt, így az szinte ingyenes. Felhívta a szülők figyelmét a hiányzásokkal kapcsolatos bejelentési kötelezettségre.

**Pethő Attila képviselő** megköszönte a Pénzügyi osztály egész éves munkáját.

**Domonyi László polgármester** megköszönte az intézményvezetőknek, az intézmények dolgozóinak, a Polgármesteri Hivatal dolgozóinak munkáját és kitartását. Elmondta, hogy nagy felelősség van az intézményvezetőkön, a takarékossági intézkedések betartása is jelentősen hozzájárult a stabil költségvetéshez.

További kérdés, hozzászólás nem volt, a polgármester szavazásra bocsátotta a rendelet-tervezetet.

A Képviselő-testület 11 „igen” szavazattal az alábbi rendeletet alkotta:

**Kiskőrös Város Önkormányzata**

**Képviselő-testületének**

**11/2024. (...) önkormányzati rendelete**

**az Önkormányzat 2023. évi zárszámadásáról**

Kiskőrös Város Önkormányzatának Képviselő-testülete az Alaptörvény 32 cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, Kiskőrös Város Önkormányzata Képviselő-testületének az Önkormányzat Szervezeti és Működési Szabályzatáról szóló 24/2013. (XII.19.) önkormányzati rendelete 30. § (5) bekezdésének b) pontjában biztosított véleményezési jogkörében eljáró Ügyrendi és Összeférhetetlenségi Bizottság, Pénzügyi Bizottság, Kulturális, Turisztikai és Sport Bizottság, Társadalompolitikai Bizottság, Költségvetési, Ipari, Mezőgazdasági és Klímapolitikai Bizottság véleményének kikérésével a következőket rendeli el:

**Rendelet hatálya**

**1. §**

A rendelet hatálya kiterjed Kiskőrös Város Önkormányzata, valamint az önkormányzat irányítása alá tartozó költségvetési szervekre.

**Főösszegek, teljesítések**

**2. §**

(1) A Képviselő-testület Kiskőrös Város Önkormányzata 2023. évi zárszámadását

*a)* 4.098.311.320 forint teljesített költségvetési bevétellel

*b)* 21.095.062.767 forint finanszírozási bevétellel

*c)* 3.937.743.821 forint teljesített költségvetési kiadással

*d)* 19.814.959.725 forint finanszírozási kiadással

*e)* 1.440.670.541 forint maradvánnyal

állapítja meg.

(2) A Képviselő-testület az előirányzat-felhasználási terv teljesítését az 1. mellékletben, a költségvetés végrehajtásának összevont mérlegét a 2. mellékletben, a részletes bevételeit a 3. mellékletben, az önkormányzat által irányított költségvetési szervek bevételeit a 4. mellékletben foglaltak szerint állapítja meg.

**Kiadási előirányzatok**

**3. §**

(1) A Képviselő-testület a költségvetési kiadások teljesítését a finanszírozási kiadásokkal együtt 23.752.703.546 Ft-ban állapítja meg, az 5. melléklet szerinti részletezésben.

(2) A Képviselő-testület a felhalmozási célú kiadási előirányzatok teljesítését feladatonkénti és célonkénti bontásban 687.346.774 Ft-ban állapítja meg, a 6. melléklet szerinti részletezésben.

(3) A Képviselő-testület az Európai Uniós forrás bevonásával tervezett beruházásokat a 8. melléklet szerinti részletezéssel állapítja meg.

**Pénzmaradvány jóváhagyása**

**4. §**

(1) A Képviselő-testület a 2023. évi maradványát 1.440.670.541 Ft összeggel, a 11. mellékletben foglaltak szerint, felosztását pedig a 12. mellékletben foglaltak szerint állapítja meg.

(2) A Képviselő-testület a 2023. évi céltartalékok célonkénti maradványát a 7. mellékletben foglaltak szerint állapítja meg.

**Egyszerűsített beszámoló**

**5. §**

A Képviselő-testület az Önkormányzat 2023. december 31-i állapot szerinti

*a)* mérlegét a 13. mellékletben – előző időszak adatait a 14. mellékletben, az azt megelőző év tényadatait a 20. mellékletben

*b)* eredménykimutatását a 18. mellékletben – az előző időszak adatait a 17. mellékletben

*c)* maradványkimutatás a 11. mellékletben

foglaltaknak megfelelően fogadja el.

**Vagyonkimutatás**

**6. §**

A Képviselő-testület az Önkormányzat

*a)* vagyonkimutatását a 13. mellékletben, 14. mellékletben, 15. mellékletben és 16. mellékletben

*b)* az eszközök értékvesztésének alakulását a 19. mellékletben

foglaltak szerint fogadja el.

**Követelések, kötelezettségek**

**7. §**

A Képviselő-testület

*a)* az Önkormányzat többéves kihatással járó döntések számszerűsítését, évenkénti bontásban, szöveges indoklással a 9. mellékletben,

*b)* a Magyarország gazdasági stabilitásáról szóló 2011. évi CXCIV. törvény 8. § (2) bekezdése szerinti adósságot keletkeztető ügyleteket és kezességvállalásokat, valamint saját bevételeket a 9. mellékletben,

*c)* az Önkormányzat adósságot keletkeztető fejlesztési céljait a 10. mellékletben

foglaltaknak megfelelően fogadja el.

**Záró rendelkezés**

**8. §**

Ez a rendelet a kihirdetését követő napon lép hatályba.

*Mellékletek a jegyzőkönyvhöz csatolva.*

1. **napirend**

Beszámoló a Kőröskom Nonprofit Kft. 2023. évi tevékenységéről, alapítói hatáskörök gyakorlása a Kft-nél

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Pénzügyi osztályvezető

**Domonyi László polgármester** az előterjesztés szóbeli ismertetésére felkérte **Molnár Éva pénzügyi osztályvezetőt.**

**Molnár Éva pénzügyi osztályvezető** elmondta, hogy a KŐRÖSKOM Kft. 100 %-ban önkormányzati tulajdonú Kft. A legfőbb szerv az alapító, így az alapító hatáskörébe tartozik a beszámoló elfogadása. A cég benyújtotta a mérleget, az eredménykimutatást, a kiegészítő mellékletet, illetve a könyvvizsgálói jelentést. Az ügyvezető elkészítette a 2024-es évre vonatkozó üzleti tervet, a határozat-tervezet tartalmazza még a 2024-es prémiumfeltételeket az ügyvezető vonatkozásában.

**Nikléczi Gábor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Ungvári Ferenc képviselő,** mint aFelügyelő Bizottság elnöke elmondta, hogy a Felügyelő Bizottság szintén a határozat-tervezet elfogadását javasolta.

**Domonyi László polgármester** köszöntötte az ülésen Schäffer Tamás ügyvezetőt, aki nem kívánt szóbeli kiegészítést tenni.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**50/2024. sz. Képv. test. hat.**

Beszámoló a Kőröskom Nonprofit Kft. 2023. évi tevékenységéről, alapítói hatáskörök gyakorlása a Kft-nél

**HATÁROZAT**

A Képviselő-testület az önkormányzat kizárólagos tulajdonában lévő KŐRÖSKOM Nonprofit Kft. tulajdonosi jogait gyakorló hatáskörében:

1. a KŐRÖSKOM Nonprofit Kft. 2023. üzleti évre vonatkozó egyszerűsített éves beszámolóját (mérlegét, eredménykimutatását és kiegészítő mellékletét) - figyelemmel a Felügyelő Bizottság és a Könyvvizsgáló jelentésére is- a határozat 1. sz. melléklete szerinti tartalommal jóváhagyja.
2. a KŐRÖSKOM Nonprofit Kft. ügyvezetőjének a 2024. évre benyújtott üzleti tervét a határozat 2. sz. melléklete szerinti tartalommal elfogadja.
3. a KŐRÖSKOM Nonprofit Kft. ügyvezetőjének 2023. évi prémiumát az 59/2023. sz. Képviselő-testületi határozatban meghatározott feltételek teljesítésének megfelelően a 2023. évi személyi alapbér 25 %-ában, azaz bruttó 2 413 500,-Ft-ban állapítja meg.
4. a KŐRÖSKOM Nonprofit Kft. ügyvezetőjének 2024. évi prémiumfeltételei:

* a KŐRÖSKOM és KŐRÖSSZOLG Kft. stabil működése;
* a városi parkok, közterek esztétikai látványának igényes, magas színvonalú biztosítása, a zöldterületek kiemelt gondozásával felkészíteni a várost a 2024. évi Virágos Magyarországért, vagy egyéb más, az ápolt, szép környezetről szóló pályázaton való indulásra;
* munkalap rendszer bevezetése és hatékony működtetése és
* a kontrollig részére az elszámolások időben történő benyújtása,

amely feltételek teljesítése esetében a prémium éves személyi alapbérben kifejezett százalékos mértékét 25%-ban határozza meg,

**Felelős:** polgármester

ügyvezető

**Határidő:** 2024. értelemszerűen

*Mellékletek a jegyzőkönyvhöz csatolva.*

1. **napirend**

Beszámoló a Kőrösszolg Nonprofit Kft. 2022. évi tevékenységéről, alapítói hatáskörök gyakorlása a Kft-nél

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Pénzügyi osztályvezető

**Domonyi László polgármester** az előterjesztés szóbeli ismertetésére felkérte **Molnár Éva pénzügyi osztályvezetőt.**

**Molnár Éva pénzügyi osztályvezető** elmondta, hogy elmondta, hogy a KŐRÖSSZOLG Kft. szintén 100 %-ban önkormányzati tulajdonú Kft, így a legfőbb szerv, az alapító dönt a beszámoló elfogadásáról. A cég benyújtotta a mérleget, az eredménykimutatást és a kiegészítő mellékletet. Az ügyvezető elkészítette a 2024-es évre vonatkozó üzleti tervet.

**Nikléczi Gábor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Ungvári Ferenc képviselő,** mint aFelügyelő Bizottság elnöke elmondta, hogy a Felügyelő Bizottság szintén a határozat-tervezet elfogadását javasolta.

**Schäffer Tamás ügyvezető** szóbeli kiegészítésként elmondta, hogy egy nehéz évet tudnak maguk mögött, a Kft.-k egy építőipari recesszió közepén próbál boldogulni és megélni, a nehézségek próbára tették a munkavállalóikat is, de ők helyt álltak és még így is jó munkát végeztek és a cég eredményessége nekik köszönhető, melyért ezúton is szeretne köszönetet mondani. Az előző évben egy strukturális átvilágítást hajtottak végre, reméli, hogy az ebbe fektetett munka az idei évben beérik és visszaigazolja, hogy érdemes volt végrehajtani.

**Pohankovics András képviselő** a Kiskőrösi Fürdő használójaként visszaigazolásként elmondta, hogy van eredménye a 2023. évben végrehajtott változásoknak, melyhez gratulált az ügyvezetőnek.

**Ungvári Ferenc, mint a Felügyelő Bizottság elnöke** véleménye szerint hatalmas eredmény, hogy a Kft. túlélte a nehézségeket és menetel előre, megköszönte mindenkinek a munkát.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**51/2024. sz. Képv. test. hat.**

Beszámoló a Kőrösszolg Nonprofit Kft. 2023. évi tevékenységéről, alapítói hatáskörök gyakorlása a Kft-nél

**HATÁROZAT**

A Képviselő-testület az önkormányzat kizárólagos tulajdonában lévő KŐRÖSSZOLG Nonprofit Kft. tulajdonosi jogait gyakorló hatáskörében:

1. a KŐRÖSSZOLG Nonprofit Kft. 2023. üzleti évre vonatkozó egyszerűsített éves beszámolóját (mérlegét, eredménykimutatását, kiegészítő mellékletét és közhasznúsági mellékletét) -figyelemmel a Felügyelő Bizottság és a Könyvvizsgáló jelentésére is - a határozat 1. sz. melléklete szerinti tartalommal jóváhagyja.
2. a KŐRÖSSZOLG Nonprofit Kft. ügyvezetőjének a 2024. évre benyújtott üzleti tervét a határozat 2. sz. melléklete szerinti tartalommal elfogadja.

**Felelős:** polgármester

ügyvezető

**Határidő:** 2024. értelemszerűen

*Mellékletek a jegyzőkönyvhöz csatolva.*

1. **napirend**

BESZÁMOLÓ A KUNSÁG-MÉDIA NONPROFIT KFT. 2023. ÉVI TEVÉKENYSÉGÉRŐL, ALAPÍTÓI HATÁSKÖRÖK GYAKORLÁSA A KFT-NÉL

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Pénzügyi osztályvezető

**Domonyi László polgármester** köszöntötte az ülésen Kovács Enikőt a Kunság-Média Nonprofit Kft. ügyvezetőjét, az előterjesztés szóbeli ismertetésére felkérte **Molnár Éva pénzügyi osztályvezetőt.**

**Molnár Éva pénzügyi osztályvezető** elmondta, hogy elmondta, hogy hogy a Kunság-Média Nonprofit Kft. szintén 100 %-ban önkormányzati tulajdonú Kft., így a legfőbb szerv, az alapító dönt a beszámoló elfogadásáról. A cég benyújtotta a mérleget, az eredménykimutatást és a kiegészítő mellékletet. Az ügyvezető elkészítette a 2024-as évre vonatkozó üzleti tervet, melyek a határozat-tervezet mellékletét képezik.

**Nikléczi Gábor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**dr. Turán Csaba jegyző,** elmondta, hogy a Felügyelő Bizottság szintén a határozat-tervezet elfogadását javasolta.

**Kovács Enikő ügyvezető** elmondta, hogy az Önkormányzat a Kunság-Média Nonprofit Kft.- t közművelődési megállapodás keretei között közművelődési feladatok ellátásával bízta meg, a továbbiakban a Kft. által ellátott feladatokat, a Petőfi Sándor Művelődési Központban és az általuk szervezett programokat, rendezvényeket ismertette. Fontosnak tartotta kiemelni, hogy a Művelődési Központ látogatottsága elérte a 64.000 főt, mely a rendezvények sikeres megvalósulásának köszönhető. Köszönetet mondott a polgármesternek, a képviselőknek, a polgármesteri hivatal dolgozóinak, a Kőrösszolg és a Kőröskom Kft. munkatársainak, intézményeknek, civil szervezeteknek és a kollégáinak a kitartást és a munkát.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**52/2024. sz. Képv. test. hat.**

Beszámoló a Kunság-Média Nonprofit Kft. 2023. évi tevékenységéről, alapítói hatáskörök gyakorlása a Kft-nél

**HATÁROZAT**

A Képviselő-testület az önkormányzat kizárólagos tulajdonában lévő Kunság-Média Nonprofit Kft. tulajdonosi jogait gyakorló hatáskörében:

1. a Kunság-Média Nonprofit Kft. 2023. üzleti évre vonatkozó egyszerűsített éves beszámolóját (mérlegét, eredménykimutatását, kiegészítő mellékletét) -figyelemmel a Felügyelő Bizottság és a Könyvvizsgáló jelentésére is- a határozat 1. sz. melléklete szerinti tartalommal jóváhagyja.
2. a Kunság-Média Nonprofit Kft. ügyvezetőjének a 2024. évre benyújtott üzleti tervét a határozat 2. sz. melléklete szerinti tartalommal elfogadja.

**Felelős:** polgármester

ügyvezető

**Határidő:** 2024. értelemszerűen

*Mellékletek a jegyzőkönyvhöz csatolva.*

*Domonyi László polgármester 20 perc szünetet rendelt el.*

1. **napirend**

Összefoglaló jelentés az Önkormányzat 2022. évi belső ellenőrzéséről

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Jegyző

**Domonyi László polgármester** az előterjesztés szóbeli ismertetésére felkérte **dr. Turán Csaba jegyzőt.**

**Dr. Turán Csaba jegyző** elmondta, hogy Magyarország helyi önkormányzatairól szóló törvény értelmében a jegyző köteles belső kontrollrendszert működtetni, amely biztosítja a helyi önkormányzat rendelkezésére álló források szabályszerű, gazdaságos, hatékony és eredményes felhasználását. A Képviselő-testület az év utolsó ülésén, december 31-ig fogadja el a belső ellenőrzési munkatervet és a zárszámadással együtt terjeszti a képviselő-testület elé a polgármester az éves ellenőrzési jelentést a belső ellenőrzésről. Az előterjesztés mellékletét képezi a 2023. évi összefoglaló jelentés, 9 ellenőrzés került lefolytatásra, megállapításra került, hogy minden a belső szabályzatok és a hatályos jogszabályoknak megfelelően működik.

**Nikléczi Gábor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**53/2024. sz. Képv. test. hat.**

Összefoglaló jelentés az Önkormányzat 2023. évi belső ellenőrzéséről

**HATÁROZAT**

A Képviselő-testület - a határozat mellékletét képező – Kiskőrös Város Önkormányzatánál a 2023. évben lefolytatott belső ellenőrzésekről szóló éves összefoglaló ellenőrzési jelentést jóváhagyja.

**Felelős:** jegyző

**Határidő:** azonnal

*Melléklet a jegyzőkönyvhöz csatolva.*

1. **napirend**

Átfogó értékelés az önkormányzat 2022. évi gyermekjóléti és gyermekvédelmi feladatainak ellátásáról

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Közigazgatási osztályvezető

**Domonyi László polgármester** az előterjesztés szóbeli ismertetésére felkérte **Aszódiné Nedró Éva közigazgatási osztályvezetőt.**

**Aszódiné Nedró Éva közigazgatási osztályvezető** elmondta, hogy a gyermekek védelméről és a gyámügyi igazgatásról szóló törvény szerint minden évben átfogó értékelést kell készíteni a gyermekjóléti és gyermekvédelmi feladatok ellátásáról jogszabályban meghatározott tartalmi követelményeknek megfelelően. Az átfogó értékelés része a település demográfiai adatai, az önkormányzat által nyújtott pénzbeli és természetbeni ellátások, a személyes gondoskodást nyújtó ellátások, valamint a gyermekek napközbeni ellátásának bemutatása. 2023. évben 106 gyermek részesült rendszeres gyermekvédelmi kedvezményben, iskolakezdéshez gyermekenként átlagosan 10.000,- Ft támogatást kaptak az arra rászorulók a rendkívüli települési támogatás keretén belül, Bursa ösztöndíjban 11 felsőoktatásban tanuló hallgató részesült és havonta átlagosan 1417 gyermeknek biztosítja az Önkormányzat a gyermekétkeztetést. Bölcsődében 62 férőhelyen nyújt ellátást és 2023. évben a Kiskőrösi Óvodák 4 tagóvodájában 349 gyermek számára az óvodai ellátást. Városunkban család- és gyermekjóléti szolgálat, valamint család- és gyermekjóléti központ is működik. Az éves tevékenységükről szóló beszámoló az átfogó értékelés része.

**Nikléczi Gábor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

**Pethő Attila képviselő** érdekességként statisztikai adatokat közölt a született gyermekek létszámáról, a lakosság számának alakulásáról korcsoportonkénti bontásban az elmúlt pár évre vonatkozóan.

A Képviselő-testület 11 „igen” szavazattal az alábbi határozatot hozta:

**54/2024. sz. Képv. test. hat.**

Átfogó értékelés az önkormányzat 2023. évi gyermekjóléti és gyermekvédelmi feladatainak ellátásáról

**HATÁROZAT**

A Képviselő-testület az önkormányzat 2023. évi gyermekjóléti és gyermekvédelmi feladatainak ellátásáról szóló átfogó értékelést a határozat mellékletében foglaltak szerint elfogadja.

**Felelős:** polgármester

**Határidő:** 2024. május 31.

*Melléklet a jegyzőkönyvhöz csatolva.*

1. **napirend**

A 2024. ÉVI EBÖSSZEÍRÁS TÁRGYÚ 17/2024. SZÁMÚ KÉPVISELŐ-TESTÜLETI HATÁROZAT MÓDOSÍTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Gazdaság-igazgatási referens

**Domonyi László polgármester** az előterjesztés szóbeli ismertetésére felkérte **Aszódiné Nedró Éva közigazgatási osztályvezetőt.**

**Aszódiné Nedró Éva közigazgatási osztályvezető** elmondta, hogy a Képviselő-testület februári ülésén döntött arról, hogy az állatok védelméről és kíméletéről szóló törvény szerint 2024. március 18. és 2024. május 31. napja között végzi el városunkban az ebösszeírást. A mai napig 392 személy tett eleget az adatszolgáltatási kötelezettségének. A korábbi ebösszeírás adatai és a központi ebnyilvántartásban rögzített adatok szerint ez a szám közel sem tükrözi a városban tartott ebek számát, ezért az ebtulajdonosoknak további lehetőséget biztosítva az önkéntes adatszolgáltatásra javasolja a képviselő-testületnek, hogy az ebösszeírás időpontját 2024. augusztus 31. napjáig hosszabbítsa meg. A következő időszakban az ebösszeírás felgyorsítása és annak érdekében, hogy tényleges adat álljon az Önkormányzat rendelkezésére egy kérdezőbiztos a helyszínen fog meggyőződni az ebek számáról. Felhívta az állattartók figyelmét, hogy az eb tulajdonosa és tartója ebösszeíráskor köteles az adatokat az Önkormányzat részére bocsátani. Aki ennek a kötelezettségének nem tesz eleget annak a Jegyző állatvédelmi hatósági hatáskörben eljárva 30.000,- Ft állatvédelmi bírságot szabhat ki. Az ebösszeíráshoz szükséges nyomtatvány elektronikusan is kitölthető és beküldhető ügyfélkapun keresztül, beszerezhető a polgármesteri hivatalban Csiborné Varga Anikó ügyintézőnél, valamint letölthető a város honlapjáról is.

**Nikléczi Gábor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**55/2024. sz. Képv. test. hat.**

A 2024. évi ebösszeírás tárgyú 17/2024. számú Képviselő-testületi határozat módosítása

**HATÁROZAT**

A Képviselő-testület „A 2024. évi ebösszeírás” tárgyú 17/2024. számú határozata 1. pontját az alábbiak szerint módosítja:

*Az 1. pont helyébe az alábbi szövegrész kerül:*

*A Képviselő-testület*

*„*1. egyetért azzal, hogy Kiskőrös város közigazgatási területén 2024. március 18. és 2024. augusztus 31. napja között önbevallással és kérdezőbiztosok bevonásával történjen az ebösszeírás.”

**Felelős:** polgármester

**Határidő:** 2024. augusztus 31.

A Képviselő-testület 2024. évi ebösszeírás tárgyú 17/2024. számú határozata a módosítással egységes szerkezetben:

A Képviselő-testület

1. egyetért azzal, hogy Kiskőrös város közigazgatási területén 2024. március 18. és 2024. augusztus 31. napja között önbevallással és kérdezőbiztosok bevonásával történjen az ebösszeírás.
2. egyetért azzal, hogy a lakosság tájékoztatása felhívás útján történik.
3. felhatalmazza a jegyzőt az ebösszeírással kapcsolatos feladatok ellátására.

**Felelős:** polgármester

**Határidő:** 2024. augusztus 31.

1. **napirend**

A 2024/2025-AS ÓVODAI NEVELÉSI ÉVBEN INDÍTHATÓ ÓVODAI CSOPORTOK SZÁMÁNAK MEGHATÁROZÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Intézményüzemeltetési és gondnoksági menedzser

**Domonyi László polgármester** köszöntötte az ülésen Csatlós Erzsébetet a Kiskőrösi Óvodák igazgatóját,az előterjesztés szóbeli ismertetésére felkérte **dr. Nagy Gabriella aljegyzőt.**

**Dr. Nagy Gabriella aljegyző** elmondta, hogy a nemzeti köznevelésről szóló törvény értelmében a fenntartó meghatározza az adott nevelési évben indítható óvodai csoportok számát, az adott tanítási évben az iskolában indítható osztályok, a kollégiumban szervezhető csoportok számát. Jelen előterjesztésben a Kiskőrösi Óvodákban 2024/2025-ös óvodai nevelési tanévben indítható óvodai csoportok számáról dönt a testület. Az intézményvezető tájékoztatása szerint az intézményben 16 csoport indítható. A csoportlétszámok tagintézményenként: Szűcsi Óvodában 3 csoport, Batthyány Óvodában 6 csoport, Kőrisfa Óvodában 6 csoport, Erdőteleki Óvodában 1 csoport.

**Nikléczi Gábor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**56/2024. sz. Képv. test. hat.**

A 2024/2025-as óvodai nevelési évben indítható óvodai csoportok számának meghatározása

**HATÁROZAT**

A Képviselő-testület a nemzeti köznevelésről szóló 2011. évi CXC. törvény 83. § (2) bekezdés d) pontja alapján a Kiskőrösi Óvodák 4 tagóvodájában (Kőrisfa Utcai Tagóvoda, Batthyány Utcai Tagóvoda, Erdőtelki Tagóvoda, Szücsi Tagóvoda) a 2024/2025-as óvodai nevelési évben 16 óvodai csoport indítását határozza meg.

**Határidő:** azonnal

**Felelős:** polgármester

*Melléklet a jegyzőkönyvhöz csatolva.*

**Domonyi László polgármester** felhívta a figyelmet, hogy technikai probléma adódott, a szavazórendszer és a hangosítás meghibásodása miatt a továbbiakban az ülés nem kerül közvetítésre a televízióban és a további napirendi pontok tekintetében a szavazás kézfeltartással történik.

1. **napirend**

A KISKŐRÖSI ÓVODÁK MAXIMÁLIS CSOPORTLÉTSZÁM ÁTLÉPÉSÉNEK ENGEDÉLYEZÉSE

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Intézményüzemeltetési és gondnoksági menedzser

**Domonyi László polgármester** köszöntötte az ülésen Csatlós Erzsébetet a Kiskőrösi Óvodák igazgatóját,az előterjesztés szóbeli ismertetésére felkérte **dr. Nagy Gabriella aljegyzőt.**

**Dr. Nagy Gabriella aljegyző** elmondta, hogy a nemzeti köznevelésről szóló törvény alapján egy óvodai csoport maximális létszáma a nevelési év indításánál a fenntartó engedélyével legfeljebb húsz százalékkal átléphető. Kiskőrös Város Önkormányzata fenntartásában lévő Kiskőrösi Óvodák igazgatója a 2024/2025. nevelési évben a Kőrisfa Óvoda és az Erdőtelki Óvoda két csoportjában kérte a maximális csoportlétszám túllépésének engedélyezését.

**Nikléczi Gábor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**57/2024. sz. Képv. test. hat.**

A Kiskőrösi Óvodák maximális csoportlétszám átlépésének engedélyezése

**HATÁROZAT**

A Képviselő-testület a nemzeti köznevelésről szóló 2011. évi CXC. törvény (továbbiakban: Nkt.) 25. § (7) bekezdése alapján engedélyezi az Nkt. IV. mellékletében az óvodai csoportokra megállapított maximális létszámtól való eltérést. A Kiskőrösi Óvodáknál a 2024/2025-es nevelési évben a Kőrisfa Óvoda Maci csoportja engedélyezett létszámát 26 főben, az Erdőtelki Óvoda Virág csoport engedélyezett létszámát 30 főben határozza meg.

**Határidő:** azonnal

**Felelős:** polgármester

1. **napirend**

A KISKŐRÖS 0511/1 HRSZ-Ú INGATLAN TULAJDONJOG ÁTRUHÁZÁSA ADÁSVÉTEL ÚTJÁN SZITA MÁRK ÉS SZITA MARTIN RÉSZÉRE

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens II.

**Domonyi László polgármester** az előterjesztés szóbeli ismertetésére felkérte **dr. Turán Csaba jegyzőt.**

**dr. Turán Csaba jegyző** elmondta, hogy Szita Márk és Szita Martin kiskőrösi lakosok vételi szándéknyilatkozatot nyújtottak be Kiskőrös Város Önkormányzatához az Önkormányzat kizárólagos tulajdonában lévő Kiskőrös, külterület 0511/1 hrsz-on nyilvántartott kivett tanya művelési ágban lévő ingatlan

megvásárlása tárgyában. Az önkormányzati vagyonról, a vagyon hasznosításáról szóló önkormányzati rendelet alapján a nettó 10.000.000,- Ft egyedi értéket el nem érő vagyont értékesíteni versenytárgyalás kiírása nélkül, a nemzeti vagyonról szóló törvényben foglaltak figyelembevételével lehet. Az ingatlanforgalmi szakértő által készített szakértői vélemény alapján az Ingatlan jelenlegi piaci forgalmi értéke 600.000,- Ft. Az értékesítésre kijelölésről a polgármester, a tulajdonjog átruházás szerződésben foglalt feltételeinek elfogadásáról a Képviselő-testület dönt, fentiek alapján az ingatlan értékesítésre történő kijelölése megtörtént.

**Nikléczi Gábor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**58/2024. sz. Képv. test. hat.**

A Kiskőrös 0511/1 hrsz-ú ingatlan tulajdonjog átruházása adásvétel útján Szita Márk és Szita Martin részére

**HATÁROZAT**

Kiskőrös Város Önkormányzatának Képviselő-testülete

1. hozzájárul a Kiskőrös Város Önkormányzata üzleti vagyonát képező, Kiskőrös külterület 0511/1 hrsz-on nyilvántartott, 1043 m2 alapterületű, kivett tanya művelési ágban lévő ingatlan (természetben földterület) tulajdonjogának átruházásához - a határozat mellékletét képező adásvételi szerződésben foglalt feltételekkel - Szita Márk és Szita Martin kiskőrösi lakosok részére 600.000,- Ft vételárért.
2. felhatalmazza a polgármestert a határozat mellékletét képező adásvételi szerződés aláírására, az ahhoz kapcsolódó egyéb jognyilatkozatok megtételére, valamint a tulajdonjog ingatlan-nyilvántartásba történő átjegyeztetésére.
3. egyetért azzal, hogy a tulajdonjog átruházással összefüggő valamennyi költség a vevőket terheli.

**Felelős:**  polgármester

**Határidő:**  azonnal

*Melléklet az 58/2024. sz. képviselő-testületi határozathoz*

1.

ADÁSVÉTELI SZERZŐDÉS

amely létrejött egyrészről **Kiskőrös Város Önkormányzata** ( székhely: 6200 Kiskőrös, Petőfi Sándor tér 1., statisztikai számjel: 15724784-8411-321-03, törzskönyvi azonosító szám: 724782, adószám: 15724784-2-03, jelen jogügyletnél képviseli: Domonyi László Mihály polgármester ) ,**mint eladó,** -

másrészről **Szita Márk**  ( sz. Szita Márk ............ ) 6200 Kiskőrös, Ökördi tanya 3sz.alatti lakos , és

**Szita Martin** ( sz. Szita Martin ..................) 6200 Kiskőrös, Ökördi tanya 3.sz.alatti lakos, **mint vevők**,

**-** eladó és vevők együtt a továbbiakban: **Szerződő felek vagy felek -** között, alulírt napon és helyen, az alábbi feltételek mellett:

1./ Szerződő felek rögzítik és egybehangzóan megállapítják, hogy eladó 1/1 arányú tulajdonát képezi a **KISKŐRÖS külterület 0511/1 hrsz.-ú**, kivett tanya telekkönyvi megjelölésű, 1043 nm térmértékű, közigazgatásilag 6200 Kiskőrös, Ökördi 57.sz. ( felülvizsgálat alatt) alatti ingatlan, mely ingatlant terheli a Kiskőrös külterület 0511/1/A hrsz.-ú ingatlant megillető földhasználati jog, egyebekben az ingatlan teher, per és igénymentes. Felek itt rögzítik továbbá, hogy az ingatlan természetben telek, tekintettel arra, hogy a rajta lévő épület külön helyrajzi szám alatt nyilvántartott ingatlan.

2./ Fentiek előrebocsátása után szerződő felek úgy állapodnak meg, hogy eladó eladja , vevők megveszik, egymás közti egyenlő arányban, örökre és visszavonhatatlanul, a földhasználati joggal terhelten, egyebekben teher- , per- és igénymentesen a fenti 1.pontban írt ingatlant, **600.000,- HUF**, azaz **hatszázezer forint** kölcsönösen kialkudott vételárért, annak valamennyi törvényi és természetes tartozékával együtt, megtekintett és ismert állapotban, ahogyan az a mai napon áll.

3./ Szerződő felek rögzítik, hogy az ingatlan sajátos jogi jellegű, tekintettel arra, hogy a rajta álló épület külön helyrajzi szám alatt ( 0511/1/A/ hrsz.) nyilvántartott, és az épület tulajdonosait az ingatlan nyilvántartásba bejegyzett földhasználati jog illeti meg. Felek rögzítik továbbá, hogy a mező- és erdőgazdasági földek forgalmáról szóló 2013. évi CXXII. törvény (a továbbiakban: Földforgalmi tv.) 5.§. 25.pontja alapján az ingatlan a tv. hatálya alá tartozik, ekként az *elővásárlási joggal kapcsolatos eljárások lefolytatására szükség van*, a szerződés a Földforgalmi tv. 36. §. (1) bekezdés b, pontja alapján azonban *mentes a hatósági jóváhagyás alól,* azt az aláírást követő 8 napon belül a jegyző részére kell megküldeni kifüggesztés, ill. elővásárlással kapcsolatos eljárás lefolytatása céljából.

Vevők kijelentik, hogy nagykorú, cselekvőképes, magyar állampolgárok, szerzőképességükben korlátozva nincsenek, kijelentik, hogy az ingatlan általuk történő megszerzését jogszabályi rendelkezések nem korlátozzák, és nem zárják ki. Vevők tekintettel a Földforgalmi tv. 5.§. 6. és 7. pontjára kijelentik, hogy földművesnek nem minősülő magánszemélyek, magyar állampolgárok, és a tulajdonukban és a birtokukban lévő termőföld nagysága jelen szerződésben írt ingatlannal együtt sem éri el az 1 hektárt.

Vevők büntetőjogi felelősségük tudatában kijelentik, hogy **az elővásárlásra jogszabály alapján, a Polgári Törvénykönyvről szóló 2013. évi V. törvény (a továbbiakban: Ptk.) 5:20.§. alapján jogosultak,** az épület tulajdonosa ranghelyen, tekintettel arra, hogy a jelen szerződésben írt ingatlanon álló épület tulajdonosai.

Vevők a Földforgalmi tv. 13.§.(1) bekezdése alapjánvállalják, hogy a föld használatát másnak nem engedik át, azt maguk használják, és ennek során eleget tesznek a földhasznosítási kötelezettségének, továbbá vállalják, hogy a földet a tulajdonszerzés időpontjától számított 5 évig - a törvényben meghatározott esetek kivételével - más célra nem hasznosítják. Kijelentik továbbá, hogy nincs a földhasználatért járó ellenszolgáltatásának teljesítéséből eredő bármilyen korábbi földhasználattal kapcsolatos jogerősen megállapított és fennálló díj-, vagy egyéb tartozásuk, és a szerzést megelőző 5 éven belül nem állapították meg, hogy a szerzési korlátozások megkerülésére irányuló jogügyletet kötöttek. (Földforgalmi tv. 14.§.) Vevők a Földforgalmi tv. 16.§.(1)-(2) bekezdésére tekintettel kijelentik, hogy a tulajdonukban, ill. a birtokukban lévő összes termőföld nagysága a földszerzési maximumot (300 ha), ill. a birtokszerzési maximumot (1200 ha) nem haladja meg. Vevők büntetőjogi felelősségük tudatában kijelentik továbbá, hogy részarány tulajdonnal nem rendelkeznek.

4./ Felek rögzítik, hogy vevők a vételárat jelen okirat aláírását követő legkésőbb 3 hónapon belül fizetik meg eladó részére, banki átutalással, eladó **10400621-00027753-00000008** (K&H Bank Zrt.) számú számlájára. A teljesítés tényét a banki jóváíró, ill. terhelő értesítő igazolja, ill. nyugtázza.

5./ Eladó az ingatlan teher-, per-, és igénymentességéért kifejezett helytállással és szavatossággal tartozik. Jelen jogügylethez Kiskőrös Város Képviselő-testülete …….számú határozatával járult hozzá, ill. hatalmazta fel a polgármestert jelen szerződés aláírására.

6./ Felek rögzítik, hogy vevők a vételár teljes kifizetésével egyidejűleg kerülnek az ingatlan birtokába.

7./ Felek megbízzák és meghatalmazzák dr. Ba Mariann ( székhely: 6200 Kiskőrös, Árpád u.3.fsz.2., Ksz: 36056619 ) ügyvédet, hogy a szerződést elkészítse és ellenjegyezze, ill. jelen szerződéssel kapcsolatos eljárásban a feleket a BKVMKH Földhivatali Főosztály Földhivatali Osztály 5. (Kiskőrös) előtt, ill. Kiskőrös Város Jegyzője előtt képviselje. Eljáró ügyvéd a megbízást elfogadja. Jelen szerződéssel kapcsolatos költségeket vevők viselik.

8./ Szerződő felek rögzítik, hogy megértették és tudomásul vették eljáró és okiratszerkesztő ügyvéd tájékoztatását az őket terhelő adó- ,és illeték fizetési kötelezettségekről. Vevők kijelentik, hogy aláírták a B400 sz. adóhatósági adatlap 1 példányát.

9./ A fentieknek megfelelően felek az alábbi közös kérelemmel fordulnak a **T. BKVMKH Földhivatali Főosztály Földhivatali Osztály 5. (Kiskőrös)-höz:**

Kérjük, hogy a **KISKŐRÖS belterület 0511/1. hrsz.-ú** ingatlanra a tulajdonjogot adásvétel jogcímén vevők javára egymás közti egyenlő arányban bejegyezni szíveskedjék.

Vevők kijelentik, hogy cselekvőképes, magyar állampolgárok, szerződéskötési és szerzési képességükben korlátozva nincsenek.

Eladó kijelenti, hogy Magyarországon székhellyel rendelkező jogi személy, belföldi helyi önkormányzat. Nem áll csőd, végelszámolási vagy felszámolási eljárás alatt.

Eladó a tulajdonjogot a vételár teljes kifizetéséig fenntartja és kéri, hogy a bejegyzési engedély csatolásáig, de legfeljebb a jelen okirat aláírását követő 6 hónapig T. Földhivatali Osztály az eljárást az ingatlan-nyilvántartásról szóló 1997. évi CXLI. törvény (a továbbiakban: Inytv.) 47/A. § (1) bek. b. pontja alapján **függőben tartani** szíveskedjék.

Eladó kijelenti, hogy a vételár teljes kifizetését követően kifejezetten, feltétlenül, véglegesen és visszavonhatatlanul hozzájárul a tulajdonjog vevők részére történő bejegyzéséhez, ill. kijelenti, hogy a bejegyzési engedélyt földhivatali bejegyzésre alkalmas formában és példányszámban eljáró ügyvédnél letétbe helyezte.

10./ A felek kijelentik, hogy a pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvény rendelkezései értelmében hozzájárulnak ahhoz, hogy a személyi okmányaikról eljáró és okiratszerkesztő ügyvéd másolatot készítsen, és azt a jogszabályban foglaltak szerint nyilvántartsa, illetőleg azt leellenőrizze. Felek kijelentik, hogy az ügyletkötés során a saját, ill. általuk képviselt jogi személy nevében járnak el.

11./ Felek rögzítik, hogy tájékoztatást kaptak az épületek energetikai jellemzőinek tanúsításáról szóló 176/2008. (VI.30.) Korm. rend. szerinti energetikai tanúsítványra vonatkozó előírásokról, és egybehangzóan megállapítják, hogy annak beszerzésére a jogszabályi előírások értelmében nincsen szükség.

12./ Jelen szerződésben nem szabályozott kérdésekben a Ptk. rendelkezései az irányadók.

A fenti adásvételi szerződésünket, mint akaratunkkal mindenben megegyezőt felolvasás és értelmezés után helybenhagyólag aláírtuk azzal, hogy sem kényszer, sem fenyegetés, sem megtévesztés hatása alatt nem állottunk. Kijelentjük, hogy mást eljáró és okiratszerkesztő ügyvéddel közölni nem kívánunk, fenti szerződésünket tényvázlatként is elfogadjuk, a szerződés adatainkat helyesen tartalmazza.

Kelt: Kiskőrösön, 2024..................... napján

………………………………. ……… …………………………………

Szita Márk vevő Szita Martin vevő

………………………………………. ..

Kiskőrös Város Önkormányzata

eladó, képv: Domonyi László Mihály

polgármester

Az önkormányzati vagyonról, a vagyon hasznosításáról

szóló 26/2012. (XII. 19.) önk. rendelet 11. § (2) bek.

alapján ellenjegyzem:

………………………………………. ..

dr. Turán Csaba

jegyző

Ellenjegyzem:

Alulírott, eljárásban meghatalmazott jogi képviselő, dr. Ba Mariann (székhely: 6200 Kiskőrös, Árpád u.3., fsz.2. sz. , KASZ: 36056619 , Kecskeméti Ügyvédi Kamara 633 ) ügyvéd , aláírásommal igazolom, hogy a jelen okirat megfelel a jogszabályi rendelkezéseknek, valamint a szerződő felek kinyilvánított akaratát tartalmazza. Az eljáró felek azonosítását elvégeztem, az okiratot a felek előttem írták alá, ezért az okiratot ellenjegyzem. Kijelentem, hogy minősített elektronikus aláírással rendelkezek.

Kelt: Kiskőrösön, 2024..............napján …….…...………………………

dr. Ba Mariann ügyvéd

KASZ: 36056619

1. **napirend**

SZÉKHELYHASZNÁLAT LÉTESÍTÉSE A KISKŐRÖS, PETŐFI SÁNDOR TÉR 1. SZÁM ALATTI INGATLANBAN

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens I.

**Domonyi László polgármester** az előterjesztés szóbeli ismertetésére felkérte **Kutyifa Sándorné Sinkovicz Csilla vagyongazdálkodási referenset.**

**Kutyifa Sándorné Sinkovicz Csilla vagyongazdálkodási referens** elmondta, hogy a Bács-Kiskun Megyei Szabadidősport Szövetség elnöke a Szövetség 6200 Kiskőrös, Petőfi Sándor tér 1. szám alatti ingatlanban a székhely használat engedélyezését kérte. A Szövetség célja a lakosság testkultúrájának magasabb színvonalra történő emelése, testnevelési és testkulturális igények érdekképviselete, érdekvédelme, egészségmegőrzése. Az önkormányzati vagyonról, a vagyon hasznosításáról szóló önkormányzati rendelet alapján az önkormányzati vagyon használati vagy hasznosítási jogának ingyenes átengedésére a Képviselő-testület jogosult.

**Nikléczi Gábor,** a Társadalompolitikai Bizottság tagja, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**59/2024. sz. Képv. test. hat.**

Székhelyhasználat létesítése a Kiskőrös, Petőfi Sándor tér 1. szám alatti ingatlanban

**HATÁROZAT**

A Képviselő-testület hozzájárul ahhoz, hogy a Bács-Kiskun Megyei Szabadidősport Szövetség (adószám: 18346730-1-03, statisztikai számjel: 18346730-9319-516-03), a Kiskőrös Város Önkormányzata tulajdonában lévő 3090/A hrsz-on nyilvántartott, természetben 6200 Kiskőrös, Petőfi Sándor tér 1. szám alatti ingatlant 2029. december 31. napjáig székhelyként használja.

**Felelős:** polgármester

**Határidő:** azonnal

1. **INTERPELLÁCIÓK, KÉRDÉSEK, TÁJÉKOZTATÓK, BEJELENTÉSEK**

**Domonyi László polgármester** tájékoztatásul elmondta, hogy 2024. június 4. napján 18:00 órakor Nemzeti összetartozás napja alkalmából megemlékezés lesz az Országzászlónál.

A továbbiakban elmondta, hogy 2024. Június 6-án 17.00 órakorveszi kezdetét a Városi pedagógusnap, amelynek helyszíne a Petőfi Sándor Művelődési Központ, vendégvárás 16.30-tól lesz.

A polgármester tájékoztatásul elmondta, hogy 2024. Június 11. 13.00-18.00 és 2024. június 12. 8.00-14.00 Véradás lesz a Petőfi Sándor Művelődési Központban.

Felhívta a figyelmet, hogy 2024. június 16-án 10:00 órától Ökomenikus nap a Petőfi téren a Kiskőrösi Egyházak, Vallási felekezetek szervezésével.

**Domonyi László polgármester** tájékoztatta a jelenlévőket, hogy 2024. június 16-án 19:00 órakor Nagy Imre és mártírtársai kivégzésének évfordulója alkalmából koszorúzással egybekötött megemlékezés kerül megrendezésre a Buszmegállóban található Nagy Imre-emléktáblánál.

A polgármester elmondta, hogy 2024. június 22-én Múzeumok éjszakája kerül megrendezésre a Petőfi Szülőházban és az Úttörténeti Múzeumban, hosszabbított nyitvatartással és színes programokkal mindenkit szeretettel várnak.

További hozzászólás nem volt, így **Domonyi László polgármester** az ülést 17:45 órakor bezárta.

Kmf.

Domonyi László dr. Turán Csaba

polgármester jegyző